Búnaðarsamtök Vesturlands ætla að kanna áhuga fyrir aðstoð við að koma af stað eða bæta árangur við útimatjurtarækt hjá bændum á starfssvæði þess . Ætlunin er að horfa til ræktunar á grænmeti og berjum sem ekki þarf að rækta í upphituðum gróðurhúsum til að ná viðunandi árangri . Þetta átaksverkefni í matjurtarækt kallast “ Hollur er heimafenginn baggi ” og getur nýst til ræktunar fyrir heimilið , ferðaþjónustu eða heimavinnslu afurða frá býlinu , svo dæmi séu tekin . Í kynningu á verkefninu í fréttabréfi BV segir að þetta gætu t.d. verið kartöflur , gulrófur , gulrætur , káltegundir , salat , spínat , lauktegundir , kryddjurtir , jarðarber og berjarunnar . Aðstoð frá Búnaðarsamtökunum felst í heimsókn snemma í apríl þar sem farið verði yfir ræktunaráform hvers og eins og bent á viðeigandi fræðsluefni . Þá segir að þátttakandi geti sent umsjónarmanni fyrirspurnir yfir ræktunartímann . Fyrrihluta ágústmánaðar verði svo þátttakandi heimsóttur aftur , litið á árangurinn og reynt að meta hvað hefði mátt betur fara jafnframt því sem bent verði á leiðir til nýtingar og geymslu á uppskerunni eftir því sem við á . Þeir sem vilja nýta sér þessa aðstoð þurfa að hafa samband við Árna B. Bragason hjá Búnaðarsamtökum Vesturlands fyrir 20. febrúar næstkomandi . Greiða þarf þátttökugjald en ekki verður farið af stað með verkefnið nema lágmarksþátttaka náist .